Ritratt: Martin Jernberg, unsplash.com  Sakemm qed nikteb dan il-kumment, għadna bit-togħma tal-Karnival u ma hemm xejn ħażin li niddevertu f'dawn il-jiem ta' bluha li jmorru lura ħafna fis-snin u jiġu biss darba fis-sena għalkemm din id-darba dawn il-festi waslu fi żmien xejn sabiħ meta d-dinja kollha għadha maħsuda bl-imxija tal-Coronavirus li daħħal lil kulħadd ġo qoxortu. Ngħid għalija jogħġobni dan iż-żmien u għalkemm illum ngħodd 75 għadek issibni nippreżenta xi serata karnivaleska meta jsejħuli u ħallini nxidd il-kostum u nifraħ u nferraħ. Iżda tinsewx ħbieb li wara l-aħħar jum tal-Karnival jibda mill-ewwel żmien totalment differenti meta nagħtu bidu għal 40 jum tar-Randan Imqaddes li matulhom il-Knisja tħeġġiġna nagħmlu xi ftit tas-sagrifiċċju. L-ewwel jum inħarsuh bis-Sawm u Astinenza u nemmen li ħafna min-niesna hekk għadhom jagħmlu. Ommi Alla jaħfrilha kienet saħansitra ssum 40 jum ħobż u ilma u bħalha min jaf kemm kien hemm. Kienet anke drawwa qaddisa li xi wħud matul il-Ġimgħa Mqaddsa joħorġu jittallbu seba' bukkuni! Illum sirna nibżgħu mis-sagrifiċċju u nibża' li ħafna ftit li xejn jagħtu kas ta' dan iż-żmien għażiż. Tafu li ltqajt ma' nies li huma tal-fehma li jibqgħu għaddejjin b'dawn il-festi tradizzjonali f'każ li jkun maltemp u ma joqogħdu jaraw xejn li nkunu dħalna fir-Randan! Flok qed inrewħu n-nar għal tant użanzi sbieħ u għeżież, qed ninkoraġġixxu divertiment u tbaħrid. Imma rridu nsibu mezz li naraw li ma nqegħdux il-karettun qabel il-bhima! Irridu nżommu quddiem għajnejna li l-ħajja xi darba se tiġi fi tmiemha u wara rridu nagħtu kont ta' għemilna u ma tridx kemm tiswa d-dinja wara dan il-pellegrinaġġ fuq din l-art li mhux dejjem ward u żahar, nitilfu l-qaleb u l-ġbejna. Jien dejjem għallmuni li wara dil-ħajja hemm ħajja oħra li tista' tkun ta' tgawdija eterna imma tista' tkun ukoll ta' tbatija eterna. Iblah min ma jistinkax għal dik tal-ewwel! Iż-żmien jitbiddel u aħna nitbiddlu miegħu (tempora mutantur ed nos cum illis) imma l-prinċipji ma jinbidlux!